Geen beurtkrag vir res van die weekEskom (Foto: ANA) Eskom het Donderdagoggend aangekondig dat geen beurtkrag in dié stadium vir die res van die week beplan word nie. Dié besluit is weens noodreserwes wat Donderdag in werking gestel is om te verseker dat daar voldoende opwekkingskapasiteit is om elektrisiteit vir die res van die week te voorsien. Volgens die kragvoorsiener is die probleme by die steenkoolkragsentrales wat deur oorstromings veroorsaak is, herstel. Hulle kan wel nog nie die volle kapasiteit lewer nie. “Twee betroubare eenhede sal Donderdag aanlyn kom om te verseker die stelsel verloop seepglad vir die res van die week,” het Eskom in ŉ verklaring gesê. Die verlies van 11 780 MW uit die stelsel was weens onbeplande instandhoudingswerk en meganiese probleme wat Woensdagmiddag opgeduik het. “Ons span werk hard om dié soort meganiese probleme hok te slaan en ook ons huidige kapasiteit ŉ hupstoot te gee.” Eskom is verlede jaar gedwing om beurtkrag in werking te stel ná opwekkingseenhede die gees gegee het weens onvoldoende onderhoud oor die jare. Fase 2-beurtkrag is toegepas om die 2 000 MW te spaar. Verlede jaar moes dié kragvoorsiener drastiese stappe doen om fase 6-beurtkrag in te stel weens verdere tegniese probleme. Eskom het Dinsdag ook volgehou dat berigte oor die instelling van fase 8-beurtkrag vals is. “Ons monitor die kragsisteem noukeurig en sal die publiek op die hoogte hou indien iets op kort kennisgewing verander.”